KOMMISSIONENS FORORDNING (EF) Nr. 1265/96 af 1. juli 1996 om hasteforanstaltninger til beskyttelse af bestandene af nordsøsild

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), ændret ved akten vedrørende Østrigs, Finlands og Sveriges tiltrædelse, særlig artikel 15, og

ud fra følgende betragtninger:

I artikel 15 i forordning (EØF) nr. 3760/92 er det fastsat, at i tilfælde af alvorlige og uventede forstyrrelser, der kan bringe virkeliggørelsen af bevarelsen af ressourcerne i fare, træffer Kommissionen afgørelse om passende foranstaltninger, der højst må vare i seks måneder, som skal meddeles medlemsstaterne og Europa-Parlamentet, og som straks finder anvendelse;

ifølge de seneste videnskabelige oplysninger, navnlig rapporten fra Advisory Committee for Fisheries Management under Det Internationale Havundersøgelsesråd, er sildebestanden i Nordsøen ikke længere inden for sikre biologiske grænser, og fiskeridødeligheden er for øjeblikket mere end det dobbelte af den, der betragtes som bæredygtig, ligesom der med den nuværende udnyttelsesrate ikke sker en rekruttering, som er tilstrækkelig til at gendanne bestanden;

ifølge den videnskabelige rådgivning fra ovennævnte kilder er det nødvendigt hurtigt at træffe foranstaltninger til genopbygning af gydebestanden og til formindskelse af fiskeridødeligheden; foranstaltningerne bør bestå i, at den fangst, der tages af flåder, som driver konsumfiskeri, i 1996 nedsættes til det halve af den nuværende størrelse af TAC (samlet tilladt fangstmængde), og at fiskeridødeligheden for sild taget som bifangst af andre flåder reduceres til halvdelen i 1996;

på grund af det fangstniveau, der er nået på nuværende tidspunkt, er der fare for, at ovennævnte mål ikke kan nås, medmindre der meget hurtigt træffes forvaltningsforanstaltninger; hvis de nævnte mål ikke nås, der kan ikke fanges sild i 1997; det er derfor begrundet, at de beføjelser, som Kommissionen har i medfør af artikel 15 i forordning (EØF) nr. 3760/92, bliver udnyttet;

Fællesskabet og Norge har efter proceduren i artikel 2 og 7 i fiskeriaftalen mellem Det Europæiske Økonomiske Fællesskab og Kongeriget Norge (2) ført konsultationer om de foranstaltninger, der skal træffes for nordsøsild; disse konsultationer er afsluttet med positivt resultat, og det er derfor muligt at vedtage de fornødne foranstaltninger;

Rådets forordning (EF) nr. 3074/95 (3), senest ændret ved forordning (EF) nr. 1088/96 (4), fastsætter for bestemte bestande eller grupper af bestande TAC, disses fordeling mellem medlemsstaterne samt en række fangstbetingelser; nogle af disse bestemmelser bør ændres, for så vidt angår de bestande, i hvilke nordsøsild fanges -

UDSTEDT FØLGENDE FORORDNING:

Artikel 1

Uanset artikel 2 og 3 i forordning (EF) nr. 3074/95 gælder følgende:

- TAC, Fællesskabets andel heraf, dennes fordeling mellem medlemsstaterne samt de betingelser, der gælder for fiskeriet efter bestanden, fastsættes for sild i område III a, IV a, IV b, IV c og VII d for 1996 som anført i bilag I.

Disse begrænsninger gælder for alle sildefangster, der landes sorteret.

- Landinger af sild, der er fanget i andre fiskerier end konsumfiskeri, og som ikke er sorteret fra fangsten, begrænses i 1996 som anført i bilag II.

Artikel 2

Medlemsstater, hvor landing til andre formål end konsum finder sted, skal sikre, at der etableres hensigtsmæssige stikprøveordninger, så landingerne af bifangster af sild overvåges effektivt.

Det er forbudt at lande fisk til andre formål end konsum i havne, hvor der ikke er etableret sådanne stikprøveordninger.

Artikel 3

Medlemsstaterne vedtager særlige kontrol- og forvaltningsforanstaltninger eller enhver anden foranstaltning vedrørende fangst, sortering og landing af nordsøsild, så det sikres, at fangstbegrænsningerne overholdes. Disse foranstaltninger skal især omfatte følgende:

i) særlige kontrol- og inspektionsprogrammer

ii) planer for fiskeriindsats, herunder fortegnelser over fartøjer med fiskeritilladelse, og, hvis det skønnes nødvendigt på grund af en kvoteudnyttelse på over 70 %, begrænsninger i sådanne fartøjers aktivitet

iii) restriktioner i forbindelse med omladning og fremgangsmåder, der indebærer genudsætning

iv) om muligt et midlertidigt forbud mod fiskeri i områder, hvor der er konstateret store andele af bifangster af sild, især ungfisk.

Artikel 4

Medlemsstaterne meddeler Kommissionen de nærmere enkeltheder i de i artikel 2 nævnte stikprøveprogrammer, herunder fortegnelsen over de havne, hvor der er faciliteter til prøveudtagning, og de i artikel 3 nævnte nærmere foranstaltninger inden den 10. juli 1996. Ved modtagelsen af disse meddelelser udfører inspektører, som er bemyndiget af Kommissionen, uafhængige inspektioner, når Kommissionen finder det nødvendigt, for at kontrollere de kompetente myndigheders anvendelse af disse foranstaltninger.

Artikel 5

Uanset artikel 15, stk. 1, i Rådets forordning (EØF) nr. 2847/93 (5) giver medlemsstaterne hver tirsdag Kommissionen meddelelse om landingerne af sild, der er omfattet af artikel 1, i den foregående uge.

Artikel 6

Kommissionen forbyder landinger af sild, hvis det konkluderes, at de i artikel 2 og 3 nævnte foranstaltninger ikke udgør en tilstrækkelig garanti for, at der er opnået en streng styring af fiskeridødeligheden for sild i alle fiskerier.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende og anvendes i seks måneder derefter.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. juli 1996.

På Kommissionens vegne

Emma BONINO

Medlem af Kommissionen

(1) EFT nr. L 389 af 31. 12. 1992, s. 1.

(2) EFT nr. L 226 af 29. 8. 1980, s. 48.

(3) EFT nr. L 330 af 30. 12. 1995, s. 1.

(4) EFT nr. L 144 af 18. 6. 1996, s. 1.

(5) EFT nr. L 261 af 20. 10. 1993, s. 1.

BILAG I

Samlet tilladt fangstmængde, der må landes sorteret (i tons levende vægt). Alle fangstbegrænsninger i dette bilag betragtes som kvoter med henblik på artikel 5 i forordning (EØF) nr. 3074/95 og er derfor undergivet reglerne i forordning (EØF) nr. 2847/93, særlig artikel 14 og 15.

>TABELPOSITION>

>TABELPOSITION>

>TABELPOSITION>

BILAG II

Samlet tilladt fangstmængde, der må landes usorteret ved andet fiskeri end konsumfiskeri (i tons levende vægt). Alle fangstbegrænsninger i dette bilag betragtes som kvoter med henblik på artikel 5 i forordning (EF) nr. 3074/95 og er derfor undergivet reglerne i forordning (EØF) nr. 2847/93, særlig artikel 14 og 15.

>TABELPOSITION>

>TABELPOSITION>

>TABELPOSITION>